Йеллоустон улуттук паркы

Йеллоустон улуттук паркы - АКШнын түндүк-батышында (Вайоминг, Монтана жана Айдахо штаттарында) 1872-ж. дүйнөдө биринчи уюшулган корук. Аскалуу тоолордогу жанар тоо платолорунда жайгашкан. 2200-2500 м бийикте. Аянты 9 миң км2. Баткактуу жанар тоолор, гейзерлер (3000 миңден ашык) көп. Гейзерлердин бийиктиги 90 мге (Экселиор) жетет. Йеллоустон дарыясында тереңдиги 360 м, узундугу 20 кмге жеткен чоң капчыгай (каньон), бийиктиги 34 жана 94 м болгон шаркыратма бар. Ийне жалбырактуу токой (мырза карагай, көк карагай, карагай ж. б.) каптап жатат. Айбанаттары: бизон, кара аюу (барибал), бугу, күрөң аюу (гризли), багыш, ача мүйүз, аркар, койот ж. б., куштардан ак баш, суу бүркүт, ак бир казан ж. б. (200 түр) бар. Туризмдин борбору. Туристтер июнь-август айларында көп келет. 

 Колдонулган адабияттар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074-5

Категория:АКШ географиясы‎
Категория:Коруктар
Категория:1872-жыл